ML-MIDA กระฉูดกว่า 10% คึกคักรับข่าวดีลญี่ปุ่นใกล้จบ-นาโนไฟแนนซ์หนุน
ML-MIDA กระฉูดกว่า 10% คึกคักรับข่าวดีลญี่ปุ่นใกล้จบ-นาโนไฟแนนซ์หนุน 
28 ส.ค. 2558

ผู้สื่อข่าวรายงานว่า ราคาหุ้น บริษัท ไมด้า ลิสซิ่ง จำกัด (มหาชน) หรือ ML ณ เวลา 11.42 น.อยู่ที่ 1.61บวก 0.15 บาท หรือ 10.27% โดยเปิดตลาดที่ 1.49 บาท สูงสุด 1.63 บาท ต่ำสุด 1.49 บาท มูลค่าการซื้อขาย 21.48 ล้านบาท
ขณะที่ ราคาหุ้นบริษัท ไมด้า แอสเซ็ท จำกัด (มหาชน) หรือ MIDA อยู่ที่ 1.08 บาท เพิ่มขึ้น 0.10 บาท หรือ 10.20% โดยเปิดตลาดที่ 1.00 บาท สูงสุด 1.13 บาท ต่ำสุด 0.99 บาท มูลค่าการซื้อขาย 20.7 ล้านบาท
นสพ.เช้านี้ รายงานว่า MIDA อยู่ระหว่างเจรจากับนักลงทุนญี่ปุ่น เพื่อขายหุ้นทั้งหมดของบมจ. ไมด้า ลิสซิ่ง (ML) โดยกลุ่มบริษัท มารูเบนนี ยักษ์ใหญ่ประเทศญี่ปุ่นที่ให้ความสนใจเข้าซื้อหุ้น ML หลังจากไมด้า แอสเซ็ทประกาศขายหุ้นทั้งหมดในมือเพื่อนำไปลงทุนในธุรกิจอสังหาริมทรัพย์
ด้านผู้บริหาร ML มั่นใจรายได้ปีนี้โต 10% เมื่อเทียบกับปีก่อน เนื่องจากบริษัทได้มีการเปิดสาขาเพิ่มขึ้นอีก 2 สาขา คือ สาขาเพชรบุรี และสุรินทร์ ซึ่งในช่วงเดือนแรก สาขาเพชรบุรีทำรายได้เป็นที่น่าพอใจมาก ประกอบกับช่วงที่เหลือของปียังมีธุรกิจบริหารจัดการสินทรัพย์ และธุรกิจนาโนไฟแนนซ์เข้ามาเสริม ซึ่งมั่นใจว่ารายได้จะเติบโตได้ตามเป้าหมายแน่นอน